text: Pistolrøvere raner Kiwi i Ølgod
  22 januar 2013 kl. 07.09
  De ansatte tilbydes psykologhjælp efter væbnet røveri mod sydvestjysk supermarked.
  To yngre gerningsmænd, bevæbnet med hver sin pistol, begik mandag aften røveri mod Kiwi-supermarkedet, der ligger på torvet i Ølgod.
  Røveriet i den sydvestjyske by fandt sted omkring lukketid, kort før klokken 22, og røverne stak af til fods med kassebeholdningen og en pose fyldt med cigaretpakker.
  De to ansatte i forretningen er "meget rystede" og tilbydes nu begge psykologhjælp efter episoden, fortæller vagtchef Ivan Gohr Jensen fra Syd- og Sønderjyllands Politi.
  De to gerningsmand, der altså begge beskrives som yngre, var iført elefanthuer under røveriet. De ene beskrives som dansk af udseende, mens den anden formentligt har udenlandsk herkomst, ifølge politiets signalement.
  